ཡིན་ནའང་ང་ཚོས་ཤེས་དགོས་པ་ཞིག་ནི།སློབ་དཔོན་པདྨ་ནི་བཀས་བཀོད་རྒྱུད་འཛིན་སྤྱི་ཚོགས་ཀྱི་ནང་དུ་བྱུང་བ་དང་།བོད་དུ་ཕེབས་གོང་སྟེ་ཆུང་དུས་ནས་སངས་རྒྱས་ཆོས་ལུགས་ཀྱི་སློབ་གསོ་ཕུན་སུམ་ཚོགས་པ་མྱངས་པའི་སྟབས་ཀྱིས་ཁོང་གི་བསམ་བློར་ཆོས་ལུགས་དང་བཀས་བཀོད་རྒྱུད་འཛིན་གྲལ་རིམ་གྱི་རྟགས་ཐམ་ཅིས་ཀྱང་ཁེལ་ཡོད།དེར་བརྟེན་ཁོང་ཉིད་ཐོག་མཐའ་ཀུན་ཏུ་སངས་རྒྱས་ཆོས་ལུགས་ཀྱི་ལངས་ཕྱོགས་སུ་ལངས་ཤིང་།ཆོས་ཀྱི་འདུ་ཤེས་དང་ལྟ་བ་ཤེས་སླ་བའི་རྩོམ་སྟངས་ཀྱི་རྣམ་པ་བཅད་མ་བཀོལ་ནས་མང་ཚོགས་ལ་དྲིལ་བསྒྲགས་བྱས་ཡོད་དེ།དཔེར་ན།བུ་ཚ་ཆོས་ལ་མཁས་བསླབ་ན།།གཏན་གྱི་ནོར་བུ་ཕྱི་ཕྱིར་ཆེ།།ཅི་བྱེད་ལས་ལ་བསམ་གཞིག་བྱ།།མ་བསམ་བྱས་ན་ཉེས་པ་མང་།།གལ་ཏེ་བཅོས་སུ་ཡོད་ན་ནི།།དེ་ལ་མི་དགའ་བྱ་ཅི་དགོས།།གལ་ཏེ་བཅོས་སུ་མེད་ན་ནི།།དེ་ལ་མི་དགའ་བྱས་ཅི་ཕན།།དལ་བུས་ཕྱིན་ན་གར་ཡང་སླེབས།།འཇིགས་སར་བསྐོར་ན་དགྲས་མི་ཕྲོག།འཇམ་པོར་སྨྲས་ན་སུས་ཀྱང་གོ།ཞལ་ཏ་སྐད་ཆེ་ཁ་ཕོག་གོ།ཡུན་དུ་བསྲིངས་ན་ཅི་ཡང་འགྲུབ།།དང་དྲགས་ཡུན་ཐུང་གྲ་ཤ་འཆད།།འདི་ཕྱིའི་དོན་དུ་ལྷ་ཆོས་ཀྱིས།།ཡུན་གྱི་སྲིན་དུ་འདི་ཀ་བཟང་།།ཞེས་པ་ལྟར།མི་རྣམས་ཀྱི་བློ་སྒོ་ཆོས་ཕྱོགས་སུ་སྐུལ་བ་དང་།བླང་དོར་ལ་མི་རྨོངས་པ།ལས་དང་བྱ་བ་གང་ཞིག་བརྩམས་ན་ཕྱི་ཐག་རིང་དགོས་པའི་གནས་ལུགས་འགྲེལ་ནས་བསྟན་པ་དང་།དེའི་མཚུངས་སུ་ཞལ་ཆེམས་ལ་སྒྱུ་རྩལ་གྱི་རང་བཞིན་ཡང་ཧ་ཅང་ལྡན་ཏེ།སྙན་ངག་ཚེག་བར་བདུན་ཅན་མ་གོ་བདེ་བའི་སྤྱི་སྐད་ཀྱི་ལམ་ནས་སྤེལ་བས་གནད་དུ་ཐིངས་ཤིང་མངོན་གསལ་དོད་པ་དང་སྐྱ་སེར་གང་གིས་བལྟས་ནའང་ཡིད་ཀྱི་དབང་པོ་འཕྲོག་པར་བྱེད་པའི་ཁྱད་ཆོས་ལྡན་པ་རེད།